
БЪЛГАРСКО СДРУЖЕНИЕ „ЛИМФОМ“ ОТБЕЛЯЗВА 20 ГОДИНИ ПОДКРЕПА И ГРИЖА ЗА ХОРАТА С РАК НА КРЪВТА


[bookmark: _GoBack]През 2026 г. се навършват 20 години от създаването на Българско сдружение „Лимфом“.  Годишнината ще бъде отбелязана с информационна кампания за онкохематологичните заболявания под надслов „Героите сред нас“ Българско сдружение „Лимфом — 20 години подкрепа и грижа“. Слоганът обединява хората, които през годините са били част от общността – пациенти, близки, лекари, доброволци и донори на стволови клетки, и е признание към всички, които застават до пациентите с онкохематологични заболявания.

Септември - Световният месец за повишаване на информираността за рака на кръвта, ще бъде основен акцент в юбилейните активности. През целия месец, с подкрепата на Столична община и „Метрополитен“ ЕАД, на екраните в метростанциите в София ще се излъчва кратък видеоклип, посветен на 20-годишнината на сдружението. 

Кулминацията ще бъде на 15 септември – Световния информационен ден за лимфома. С подкрепата и съдействието на Националното сдружение на общините в Република България е отправен призив към общините в страната да осветят ключови сгради и обществени обекти в зелено (лайм) – международния цвят на борбата с лимфома, или в червено като символ на борбата с онкохематологичните заболявания. Общините са поканени и да споделят информация за инициативата чрез своите комуникационни канали.

На 17 и 18 октомври 2026 г. в София ще се проведе традиционната годишна среща-дискусия на пациенти, техни близки, лекари и приятели на Българско сдружение „Лимфом“. Тя съчетава разговори с лекари, лекции по теми, важни за пациентите, споделяне и различни активности. По традиция по време на срещата се отличават доброволецът, помогнал на най-много хора през годината, както и лекарят, към когото пациентите са изразили най-голяма благодарност. 

Вече две десетилетия организацията е до хората с лимфоми и левкемии и техните семейства, като им помага по пътя на лечението, предоставя достъпна информация, създава общност за взаимопомощ и психологическа подкрепа и работи за повишаване на информираността за онкохематологичните заболявания.

„Неизвестността плаши, а комуникацията с хора със същия проблем показва, че не си сам в това изпитание. Има и други, които са се сблъскали с него и успешно се справят. Именно затова през всички тези години за нас беше толкова важно да създадем общност, в която пациентите и техните близки могат да получат не само информация, но и човешка подкрепа“, казва Пиринка Петрова, основател на Българско сдружение „Лимфом“.

От създаването си до сега сдружението има установени множество контакти с подобни организации в страната и чужбина, с които споделят добри практики и опит. 

През годините сдружението развива онлайн библиотека с полезни материали за пациентите. Поддържа и две затворени Facebook групи за подкрепа – за хора с лимфоми и за пациенти с хронична лимфоцитна левкемия, в които членуват около 3000 души. „Лимфом“ провежда и срещи за взаимопомощ с участието на психолог или социален работник, в които хора, вече преминали през лечението, могат да споделят опита си с новодиагностицирани пациенти.

Сред дългогодишните каузи на сдружението е и насърчаването на повече хора да се включат в Българския регистър за потенциални донори на стволови клетки за трансплантации към Клиниката по имунология на УМБАЛ „Александровска“. От 2011 г. организацията провежда различни инициативи за популяризиране на донорството и улесняване на желаещите да се регистрират като потенциални донори.

През годините сдружението създава поредица от кратки филми с участието на пациенти, които разказват лични истории за страховете, надеждите, трудните моменти и победите по пътя през заболяването.

„За тези 20 години видяхме колко важни са не само медицинското лечение, но и информацията, психологическата подкрепа, близките и чувството, че има кой да бъде до теб. Грижата трябва да е за човека, а не само за диагнозата“, казва Пиринка Петрова и допълни: „Тези 20 години са ни научили, че подкрепата, споделянето и вниманието към цялостното физическо и психическо състояние на пациента са изключително важни. Затова искаме годишнината ни да бъде не просто повод да погледнем назад, а възможност да достигнем до още хора с информация, кураж и надежда“.

За рака на кръвта

Лимфомът и левкемията са злокачествени заболявания на кръвта, а ракът на кръвта е петият по разпространение рак в света, като данните показват, че на всеки 35 секунди един човек чува тежката диагноза. В света живеят един милион души с онкохематологични заболявания, а новодиагностицираните са по 1000 на ден. В България са регистрирани около 6000 пациенти, като годишно се диагниостицират над 1500 нови случая. 

Въпреки негативната статистика, онкохематологичните заболявания все още остават недостатъчно разпознаваеми. Доказателство за това е фактът, че всеки четвърти пациент с рак на кръвта не е знаел какво представляват онкохематологичните заболявания преди да бъде диагностициран. 

Лимфомите трудно се диагностицират, тъй като симптомите наподобяват грип или възпалително заболяване и обикновено минава доста време, докато се стигне до правилната диагноза – в много случаи закъснява около една година. А това води до напредване на болестта и по-продължително и натоварващо лечение. Затова е важно пациентът да бъде насочен своевременно към специалист-хематолог.

„В последните години медицинската наука се разви с изключително бързи темпове точно в областта на онкохематологията. Създадоха се множество иновативни терапии, които атакуват само увредените клетки - прицелни терапии, или имунотерапии, които активират защитните сили на организма да се справи сам с унищожаването на изродените клетки. Тези са с по-малко странични ефекти и позволяват по-добро качество на живот на пациентите. Когато пациентът не се чувства зле от терапията, той може да съсредоточи силите на организма си в борбата с болестта и да я надвие. А колкото по-добро е качеството му на живот  и по-бързо постигне ремисия, той е по-пълноценен член на обществото, който дава своя принос за него чрез способностите и труда си“, каза Пиринка Петрова. Като проблем тя отчете, че старите терапии, с които се започва първа линия на лечение при доста злокачествени заболявания, от няколко години са извън позитивния лекарствен списък и се закупуват от болниците по реда за нерегистрираните медикаменти, което понякога затруднява или забавя достъпа до лечение. 

По отношение на диагностиката Петрова припомни, че съществуват съвременни диагностични средства - биомаркери, чиято цел е да установят дали даден вид терапия е подходящ за конкретния пациент. „Без такива изследвания онкопациентите не получават най-подходящото за тях лечение или го получават при късен стадий на заболяването и наличие на метастази. Това води до ограничена ефективност и по-тежки странични ефекти от терапиите“, обясни Петрова и допълни: „Вярваме, дори в момента това да звучи малко революционно, че новите достижения на медицината, на които сме свидетели напоследък, ще могат успешно да излекуват повечето от злокачествените заболявания на кръвта, а други да контролират. Вярваме, че 90% от пациентите с рак на кръвта днес могат да бъдат излекувани“.

За контакт:

